421b9f53487bdb2e2c13df81e9884a6b
Τι είναι η επικονδυλίτιδα του αγκώνα; 
ostoun.gr
2020.40

Η **επικονδυλίτιδα του αγκώνα** (διεθνώς “[tennis elbow](https://orthoinfo.aaos.org/en/diseases--conditions/tennis-elbow-lateral-epicondylitis/)“) είναι μια επώδυνη πάθηση στην έξω επιφάνεια του αγκώνα κατά τις κινήσεις του καρπού και του αντιβραχίου. Οφείλεται σε **ερεθισμό (φλεγμονή) των τενόντων** που εκφύονται από τον αγκώνα και κινούν καρπό και πήχυ. Η υπερβολική χρήση (**σύνδρομα υπέρχρησης**) ή οι επαναλαμβανόμενες κινήσεις των μυών μπορεί να προκαλέσουν βλάβες και κατά συνέπεια πόνο στην εξωτερική πλευρά του αγκώνα.


 


![Επικονδυλίτιδα αγκώνα](https://i2.wp.com/www.ostoun.gr/wp-content/uploads/2019/02/tennis-elbow.jpg?resize=269%2C165&ssl=1)![Επικονδυλίτιδα αγκώνα](https://i2.wp.com/www.ostoun.gr/wp-content/uploads/2019/02/tennis-elbow.jpg?resize=269%2C165&ssl=1)


 



e91ade62ea901f21c14d80681e0eff31
Αίτια επικονδυλίτιδας αγκώνα 
ostoun.gr
2020.40

1. **Καταπόνηση/Υπέρχρηση**  

Πρόσφατες μελέτες δείχνουν ότι η επικονδυλίτιδα (tennis elbow) οφείλεται σε βλάβη ενός συγκεκριμένου μυ του αντιβραχίου. Ο **βραχύς κερκιδικός εκτείνων** του καρπού (ECRB) μυς βοηθά στη σταθεροποίηση του καρπού όταν ο αγκώνας είναι ευθεία. Όταν ο «ECRB» αποδυναμώνεται από υπέρχρηση, δημιουργούνται **μικροσκοπικές ρήξεις** στον τένοντα που εκφύεται από τον έξω επικόνδυλο. Αυτό οδηγεί σε **φλεγμονή** και **πόνο** και με την πάροδο του χρόνου, προκαλεί βαθμιαία φθορά του μυός.
2. **Δραστηριότητες**  

Η επικονδυλίτιδα εκδηλώνεται συχνά στους αθλητές αλλά και σε πολλούς ανθρώπους που συμμετέχουν σε εργασίες ή ψυχαγωγικές δραστηριότητες που απαιτούν επαναλαμβανόμενη και έντονη χρήση των μυών του αντιβραχίου, όπως γραμματείς, ζωγράφοι, υδραυλικοί, ξυλουργοί κ.α.
3. **Ηλικία**Οι περισσότεροι ασθενείς με επικονδυλίτιδα είναι μεταξύ **30-50 ετών**, αν και ο καθένας μπορεί να νοσήσει. Σε αθλήματα ρακέτας, όπως το τέννις, η κακή τεχνική και ο ελλιπής εξοπλισμός μπορεί να είναι παράγοντες κινδύνου.



f133dd1864aafcc629408b24dc564bad
Συμπτώματα επικονδυλίτιδας αγκώνα 
ostoun.gr
2020.40

Τα συμπτώματα της επικονδυλιτίδας αναπτύσσονται **σταδιακά**. Στις περισσότερες περιπτώσεις, ο πόνος αρχίζει ήπια και χειροτερεύει σε διάστημα εβδομάδων ή και μηνών. Τα πιο κοινά συμπτώματα της επικονδυλίτιδος είναι:


* **Πόνος** ή **κάψιμο** στο εξωτερικό μέρος του αγκώνα
* **Ασθενής δύναμη** της λαβής.



143136683fc76f8294b73eb395bcd804
Αντιμετώπιση επικονδυλίτιδας αγκώνα 
ostoun.gr
2020.40

**1.Ανάπαυση**  

Το πρώτο βήμα για την θεραπεία είναι η **ξεκούραση**. Αυτό σημαίνει ότι θα πρέπει να σταματήσετε την συμμετοχή σε αθλητικές δραστηριότητες, ή σε βαριά εργασία, για μερικές εβδομάδες. Επίσης, θα πρέπει να αποφεύγετε το σήκωμα βάρους με το πάσχον χέρι, ακόμα και ένα μπουκάλι νερό, ή ένα γεμάτο ποτήρι, καθώς η σύσπαση των μυών είναι αυτή που θα προκαλέσει τον πόνο, αλλά και θα οδηγήσει στην παραμονή του συνδρόμου.


**2.Μη στεροειδή αντιφλεγμονώδη φάρμακα**Χρησιμοποιούνται για βραχύ χρονικό διάστημα, 5-7 ημερών, αναλόγως των ενδείξεων και των ιατρικών οδηγιών.


**3.Φυσικοθεραπεία**  

Ο φυσικοθεραπευτής με χειρομαλάξεις και ειδικά μηχανήματα μπορεί να βοηθήσει σε μείωση του πόνου. Υπέρηχοι (piezo-Wave), Laser (hilterapia), πάγος, μασάζ, διατάσεις και μυϊκή τόνωση είναι τεχνικές για τη βελτίωση επούλωσης των μυών.


**4.Νάρθηκες**  

Χρησιμοποιώντας ειδικούς νάρθηκες/ιμάντες για το αντιβράχιο μπορούμε να ανακουφίσουμε τα συμπτώματα ξεκουράζοντας τους μύς και τους τένοντες.


**5.Ενέσεις στεροειδών**  

Τοπική ένεση με στεροειδή, όπως η κορτιζόνη βραδείας δράσης, είναι πολύ αποτελεσματική αντιφλεγμονώδης θεραπεία.


**6.Χειρουργική αντιμετώπιση**  

Αν τα συμπτώματα δεν υποχωρήσουν μετά από 6 περίπου μήνες, μπορεί να χρειαστεί χειρουργική επέμβαση. Κατά την επέμβαση αφαιρείται ο ουλώδης ιστός και γίνεται αποκόλληση του τένοντα από τον έξω επικόνδυλο. Ο τένοντας δεν επανακαθηλώνεται και αφήνεται να κολλήσει από μόνος του περιφερικότερα.


